Water op Mars is van groot belangWater op Mars (Foto: NASA) Die bewyse van lopende water tydens die somermaande op Mars is van groot belang, omdat dit onder meer beteken dat vuurpylbrandstof vervaardig kan word, dat suurstof onttrek kan word, en dat drinkwater gesuiwer kan word. John Grunsfeld, navorsingshoof van Nasa, het Maandag tydens Nasa se bekendstelling gesê daar is baie sterk bewyse dat daar steeds seisoenaal lopende water teen hange van canyons en kraters voorkom. Na raming kan die water wat oor die gebiede gevloei het, wat Nasa bestudeer het, saam 40 swembaddens van Olimpiese grootte vul. Die water is egter waarskynlik sout. Die ondersoeke het aan die lig gebring dat aansienlike waterdraende soutneerslae vorm waar die water periodiek vloei. In die gebiede wat deur Nasa ondersoek is, blyk dit dat die water baie na-aan die bopunte van die hange vorm, wat die moontlikheid feitlik uitskakel dat dit uit ondergrondse waterbronne syfer. Dit lyk eerder of die soute die vog soos ’n spons uit Mars se atmosfeer onttrek. Weens die onegalige dikte van die soutneerslae lyk dit egter of sommige dele herhaaldelik deur dieselfde bronne gevoed word. Weens Mars se dun atmosfeer sal water daar teen 10 grade celsius kook, maar gemeng met die soute eers teen 24 grade. Die betrokke soute verlaag ook die vriespunt tot met 50 grade. Grunsfeld meen ook dit impliseer daar kan vandag nog lewe op Mars wees. Lees meer: Christian Science Monitor en Christian Science Monitor